Doopgebruike - www.bybelkennis.co.za
Daar is nie ŉ vaste formulier vir die doop nie en die gebruike rondom die doop is ook meer kerk en tradisie gebonde. Dit sien ŉ mens as jy na die verskillende maniere kyk waarop verskillende kerke oor die hele wêreld doop. Net ŉ paar opmerkings:
a) Die lang formulier wat gewoonlik in kerke gelees word se doel is om seker te maak die mense weet waaroor die doop gaan.
b) Die doop is ŉ gemeenskapsgebeurtenis, met ander woorde, dit word tussen medegelowiges in die gemeente gedoen. Dit beteken nie dat julle nie privaat saam met ŉ groepie gelowiges dit kan doen nie, want so ŉ versameling van gelowiges word in die Nuwe Testament ook ŉ gemeente genoem. Die belangrike is dat die kind nie alleen deur die ouers nie, maar ook deur die mede-gelowiges geestelik versorg moet word. Daarom is die gemeente betrokke.
c) Die ouers lê namens die kind en voor die kind ŉ belofte af as julle ŉ baba doop. Die ouers beloof dat hulle die kind sal grootmaak binne die riglyne wat God gee, sodat as die kind groot is, hy of sy eintlik niemand anders sal wil dien as God nie.
d) Die inbring van die kindjie is net ŉ tradisie en nie ŉ Bybelse voorskrif nie. Julle kan doen wat julle voel die beste is.
e) Peetouers kom uit die verlede uit toe daar gereël moes word wie na die kind kyk as die ouers doodgaan. Die hedendaagse wêreld het egter so baie verander dat pleegouers eintlik nie meer nodig is nie. Dit word gewoonlik via testamente of so iets gereël. Peetouers is deesdae meer ŉ simbool as iets anders. Daar is egter kulture waarin die peetouers nog ŉ belangrike rol speel, maar sover ek weet is dit nie meer so in die Afrikaanse kultuur nie.